NEUVOSTON PÄÄTÖSLAUSELMA,

annettu 25 päivänä maaliskuuta 1996,

kansainvälisen yhteistyön näkymistä tutkimuksen ja teknologian kehittämisen alalla (96/C 110/01)

EUROOPAN UNIONIN NEUVOSTO, joka

on tutkinut kansainvälisen yhteistyön näkymistä TTK:n alalla 20 päivänä lokakuuta 1995 annettua komission tiedonantoa ja ottaa huomioon tieteen ja tekniikan tutkimuskomitean lausunnon,

1) ASETTAA yhteisön kolmansien maiden kanssa harjoittaman TTK-yhteistoiminnan vahvistamiseen ja laajentamiseen tähtäävälle politiikalle seuraavat viisi päätavoitetta:

- vahvistaa Euroopan kilpailukykyä ja kehittää teknologiaa tulevaisuuden markkinoita varten,

- kehittää kumppanuutta tieteen ja teknologian alalla erityisesti niiden kolmansien maiden kanssa, joilla on strateginen merkitys yhteisölle,

- jakaa vastuuta ja harjoittaa taloudellisiin ja sosiaalisiin haasteisiin kohdistuvaa TTK-toimintaa,

- edistää sellaista TTK:ta, jolla on merkitystä kehitysmaiden tarpeiden ja ensisijaisten tavoitteiden kannalta edistettäessä niiden kestävää kehitystä,

- jakaa T& T-tietoja ja edistää tieteen ja teknologian alan huippututkimusta.

2) PAINOTTAA sitä, että kolmansien maiden kanssa TTK:n alalla harjoitettavan yhteistyön tulisi edelleen perustua seuraaville periaatteille: toissijaisuus, molemminpuolinen hyöty, johdonmukaisuus yhteisön muiden politiikkojen, erityisesti unionin ulkopolitiikan kanssa, tehokkuus ja laatu,

3) KOROSTAA tarvetta omaksua taloudellisista, poliittisista ja maantieteellisistä syistä erilainen lähestymistapa kuhunkin kumppanina olevaan kolmanteen maahan nähden. TOTEAA TYYTYVÄISENÄ komission aikomuksen esittää täydentäviä asiakirjoja, jotka koskevat kansainvälistä yhteistyötä tiettyjen kolmansien maiden ryhmien kanssa.

4) KATSOO, että koko maailman kattavilla markkinoilla tulisi maailmanlaajuista tutkimuksen alan yhteistyötä edistää kaikin soveltuvin keinoin, myös mahdollistamalla yhteisön ulkopuolisten maiden osallistuminen yhteisön puiteohjelmaan sekä tekemällä kahdenvälisiä sopimuksia, silloin kun se on tarkoituksenmukaista.

KATSOO, että erityisesti teollistuneiden kolmansien maiden ja "nousevan talouden" maiden kanssa tehtävän yhteistyön tulisi perustua vastavuoroiseen osallistumiseen TTK-ohjelmiin.

5) PAINOTTAA sitä, että on tärkeää tehostaa TTK-yhteistyötä Keski- ja Itä-Euroopan maiden sekä Baltian maiden kanssa osana näiden maiden ja valtioiden kanssa käytävää rakenteellista vuoropuhelua, samoin kuin Välimeren maiden ja uusien itsenäisten valtioiden kanssa.

KATSOO tässä yhteydessä, että voitaisiin käyttää hyväksi muita yhteisön välineitä (esim. PHARE, TACIS, MEDA) tukemaan TTK:n perusrakenteita ja voimavarojen lisäämistä sekä edistämään näistä maista olevien kumppanien osallistumista yhteisön tutkimuksen puiteohjelmien sisältämiin hankkeisiin silloin, kun kohdemaat tätä vakiintuneiden vuoropuhelua koskevien käytäntöjen mukaisesti ja näille välineille asetettujen rajojen puitteissa pyytävät.

6) KOROSTAA sitä, että kehitysmaiden kanssa tehtävässä yhteistyössä tulisi ottaa huomioon näiden maiden, mukaan lukien vähiten kehittyneet maat, erityistarpeet ja sen tulisi erityisesti pyrkiä vahvistamaan niiden tutkimuksellisia voimavaroja ja edistämään näiden voimavarojen suurempaa alueellista yhdentymistä näiden maiden kestävän kehityksen takaamiseksi (1).

7) TUKEE teollisuuden kasvavaa osallistumista kansainväliseen TTK-yhteistyöhön, mikä perustuu teollisuuden osallistumisesta Euroopan unionin TTK-ohjelmiin jo saatuihin kokemuksiin ja on keino parantaa Euroopan kilpailukykyä maailmanlaajuisesti.

8) PAINOTTAA parempaa yhteensovittamista ja vuorovaikutusta EUREKA- ja COST-toimien kanssa kansainvälisen TTK-yhteistyön tehokkaaksi edistämiseksi Euroopassa.

9) ON YHTÄ MIELTÄ siitä, että tässä päätöslauselmassa esitetyt periaatteet voisivat olla pohja kansainväliseen TTK-yhteistyöhön suhtautumista koskevalle myöhemmälle selvitystyölle.

(1) Ks. myös kehitystä koskevasta tutkimuksesta 1 päivänä kesäkuuta 1995 annettu neuvoston ja neuvostossa kokoontuneiden jäsenvaltioiden edustajien julistus.